"זכות נדירה". הרב הראשי לנשיא ארה"ב(צילום: EPA, אלכס קולומויסקי)

נשיא ארה"ב מצהיר על הכרה בירושלים כבירת ישראל, וזוכה להוקרה מהמנהיגים הדתיים בארץ: כ-250 רבנים מישראל, ובראשם הרב הראשי, יצחק יוסף, שיגרו מכתב תודה וברכה לדונלד טראמפ על הצעד האמיץ של וושינגטון לביסוס הריבונות הישראלית בירושלים. לקריאת המכתב - לחצו כאן .

<< הכול על העולם היהודי - בפייסבוק של ערוץ היהדות. היכנסו >>

באיגרת שיזם רב העיר צפת, שמואל אליהו, ונשלחה לבית הלבן על ידי ראש המועצה האזורית שומרון, יוסי דגן, כתבו הרבנים: "זכות נדירה עומדת לך כעת להיות הנשיא הראשון שמוביל את ההכרה בירושלים כבירתה הנצחית של מדינת ישראל".

קראו עוד בערוץ היהדות :

"אנו זוכים להיות בדור שבו הולכות ומתקיימות נבואות הנביאים אחת לאחת", ציינו הרבנים, "יהודים עלו ועולים לארץ ישראל מכל קצוות תבל. ישראל חוזרת ומנצחת את אויביה פעם אחר פעם. הרי ישראל נותנים פִּרְיים בעין יפה, והכלכלה הישראלית הולכת ומתחזקת".

"תיזכר בדברי ימי עם ישראל"

"אנו זוכים לראות את בניינה של ירושלים", כתבו הרבנים, "ילדים משחקים ברחובותיה ואנו בטוחים בקיומן של כל שאר הנבואות. זכתה ארצות הברית של אמריקה להיות מהראשונות שתמכו בהקמת מדינת ישראל. זכו נשיאי ארצות הברית לעמוד לצידה של ישראל, ולהיות שותפים במימוש חזון הנביאים על שיבת ציון ובניין מדינת ישראל".

הם הוסיפו: "אנו בטוחים שתיזכר בדברי ימי עם ישראל לנצח כמי שעמד בחזית ולא חת. ויהי רצון שתתקיים בך הבטחת ה' ליהושע: 'הֲלוֹא צִוִּיתִיךָ חֲזַק וֶאֱמָץ אַל תַּעֲרֹץ וְאַל תֵּחָת כִּי עִמְּךָ ה' אֱלֹהֶיךָ בְּכֹל אֲשֶׁר תֵּלֵךְ'. אמן ואמן".

סולם יעקב: הכתב החרדי הראשון בבית הלבן סוגר שנה אלי מנדלבאום, וושינגטון בלי טלוויזיה בבית, עם מראה חסידי שאי אפשר לטעות בו ובמרחק של עולם ומלואו ממשפחתו שבלייקווד החרדית - אברהם יעקב טרקלטויב, ג'ייק טורקס בשבילכם, אוטוטו סוגר שנה ככתב החרדי הראשון בבית הלבן. איך מסקרים את הזירה הכי אינטנסיבית בלי פשרות? מוותרים למשל על נסיעה עם הנשיא לסעודיה. ראיון מיוחד סולם יעקב: הכתב החרדי הראשון בבית הלבן סוגר שנה

על המכתב חתמו, כאמור, מאות רבני ערים, ישובים וקהילות, דיינים, ראשי ישיבות ומחנכים. בין השמות הבולטים: הרב הראשי יצחק יוסף, הרב חיים דרוקמן, ממנהיגי הציונות הדתית, רב העיר צפת וחבר מועצת הרבנות הראשית שמואל אליהו ורב השומרון אליקים לבנון.

ראש המועצה האזורית שומרון, יוסי דגן, אמר: "ירושלים היא בירתה של מדינת ישראל. העם האמריקני מבין את זה. כולם מבינים את זה. אנחנו מחזקים את ידיו של הנשיא בהחלטה הזו, אולם זוכרים שמדינת ישראל היא מדינה עצמאית ואת ההחלטות שלה היא צריכה לקבל בעצמה".

הרב שמואל אליהו הוסיף: "אנו רואים בהכרה הזאת עוד שלב בישום נבואת ישעיהו על הכרת הגויים במרכזיות ירושלים. 'לְמַעַן צִיּוֹן לֹא אֶחֱשֶׁה וּלְמַעַן יְרוּשָׁלִַם לֹא אֶשְׁקוֹט עַד יֵצֵא כַנֹּגַהּ צִדְקָהּ וִישׁוּעָתָהּ כְּלַפִּיד יִבְעָר. וְרָאוּ גוֹיִם צִדְקֵךְ וְכָל מְלָכִים כְּבוֹדֵךְ'. אנו מקווים שעמים אחרים נאורים ומאמינים ילכו בעקבות ארצות הברית".

סאטמר נגד טראמפ, אבל בחשאי

מנגד, רבני ארגון "נטרונא", המזוהה עם חסידות סאטמר האנטי-ציונית בארה"ב, קראו לנשיא טראמפ שלא להעביר את השגרירות האמריקנית בישראל לירושלים, משום שהדבר עלול לסכן יהודים בארץ ובעולם ש"ישלמו את המחיר על מעללי הציונים".

יו"ר המועצה האזורית שומרון, יוסי דגן (צילום: בראל אפרים)

"ירושלים היא עיר הקודש מבחינה דתית ורוחנית ולא מבחינה פוליטית", טענו הרבנים, והזכירו כי כבר אחרי הכרזת האו"ם על הקמת מדינת ישראל ביקשו רבני העדה החרדית בירושלים להשאיר את עיר הקודש תחת ריבונות בינלאומית.

במודעות שפרסם "נטרונא" בכלי התקשורת האמריקנים נכתב עוד כי מדינת ישראל איננה יכולה להכריז על ירושלים כעיר הבירה של היהודים. לשיטתם, בירת יהודי ארה"ב היא וושינגטון, בירת יהודי רוסיה היא מוסקבה, בירת יהודי צרפת היא פריז, בירת יהודי אנגליה היא לונדון ובירת יהודי אירן היא טהרן, ואילו ירושלים היא "עיר הקודש ולא עיר פוליטית".

בסאטמר הרשמית מתלבטים כיצד להתייחס למהלך של טראמפ. מצד אחד, הם כמובן מתנגדים לריבונות הישראלית ירושלים. מאידך גיסא, הסיבה להתנגדות זו לציונות היא בתפיסה הגלותית כי יש איסור דתי להתגרות באומות העולם ולקיים מדינה יהודית שנויה במחלוקת, ואם כן - גם ביקורת נגד הבית הלבן הוא התגרות בשלטון שתחתיו הם חיים כיהודים גלותיים. זו הסיבה לכך שאת הפרסומים בעניין מוביל ארגון הפועל מטעם הקהילה ולא האדמו"ר מסאטמר, מנהיג החסידות.